Viorica Dăncilă a demisionat de la șefia PSD / Președintele interimar a devenit Marcel Ciolacu/ Fostul premier se va reîntoarce la conducerea organizației de femei/ Congresul va avea loc în februarie

Viorica Dăncilă a renunțat la conducerea PSD la capătul unei ședințe de șase ore a Comitetului Executiv Național. Confruntată cu demisii în serie a vicepreședinților, Dăncilă a ales să renunțe la șefia partidului în favoarea lui Marcel Ciolacu, secondat din postura de secretar general de către Paul Stănescu.

În locul conducerii dizolvate, a fost constituit un comitet care-i cuprinde pe liderii celor cinci organizații județene care au obținut cel puțin 50% în turul II al alegerilor prezidențiale și de opt reprezentanți ai fiecărei regiuni. Noua conducere va trebui să organizeze Congresul din februarie, congres ce va fi va fi precedat de alegeri în fiecare organizație județeană.

Eugen Teodorovici a fost singurul care a rămas pe poziții, refuzând să demisioneze din funcția de președinte executiv al PSD. Funcția sa nu se maii regăsește însă în noua organigramă a conducerii interimare a partidului.

(foto: Inquam Photos / Octav Ganea)

Potrivit unui comunicat de presă transmis de PSD, ”Comitetul Executiv Național al Partidului Social Democrat a decis, în urma demisiei doamnei președinte, Viorica Dăncilă, și a dizolvării Biroului Permanent Național, alegerea unei conduceri interimare cu sarcina de a realiza o tranziție echilibrată până la organizarea unui viitor Congres al partidului în care să fie aleasă o nouă conducere statutară”.

Structura de conducere colectivă interimară va avea următoarea formulă:

Președinte interimar – Marcel Ciolacu

Secretar general interimar – Paul Stănescu

Membru Regiunea Sud – Adrian Gâdea

Membru Regiunea Sud – Niculae Bădălău

Membru Regiunea Sud-Vest – Aladin Georgescu

Membru Regiunea Sud-Vest – Mihai Weber

Membru Regiunea Sud-Vest – Claudiu Manda

Membru Regiunea Sud-Est – Dan Nica

Membru Regiunea Sud – Marian Pavel

Membru Regiunea Nord–Est – Dragoș Benea

Membru Regiunea Nord-Est – Doina Federovici

Membru Regiunea Nord-Vest – Radu Moldovan

Membru Regiunea Nord-Vest – Gabriel Zetea

Membru Regiunea Vest – Laurențiu Nistor

Membru Regiunea Centru – Vasile Gliga

Membru Regiunea București-Ilfov – Gabriela Firea

Membru Regiunea București-Ilfov – Gabriel Mutu

Ora 00.11 Iată principalele declarații ale Vioricăi Dăncilă după încheierea ședinței:

Am înțeles că se dorește o resetare a partidului. Nu este un moment de slăbiciune, este un moment de demnitate și consider că a trebuit să-mi dau demisia. Am făcut tot ce mi-a stat în putință. Am înțeles că resetarea presupune o altă viziune, un alt program

Eu mi-am dat demisia, a fost un act unilateral. Un președinte responsabil este cel care își asumă rezultatul la nivel național.

Nu poți să faci foarte multe în 5 luni, e greu să formezi o echipă sudată.

Nu-mi pare rău pentru că am candidat. Un președinte de partid trebuie să-și asume anumite lucruri.

Au fost destui colegi care au venit la mine acasă și am discutat

Marcel Ciolacu:

Este pentru prima oară când am participat la un CEx în care toți liderii și-au spus opinia, cu discuții de fond în care ne-am asumat toți greșelile făcute. Nu a picat niciun cap astăzi, o premieră pentru PSD pentru că fostul lider se regăsește în echipa partidului ca președinte la organizația doamnelor.

Mi-am ales secretarul general, garantul normalității în partid. Alături de Paul Stănescu, au intrat automat toate cele cinci județe care au câștigat și turul II. Au fost desemnați și propuneri de vicepreședinți regionali: Gabriel Zetea, Radu Moldovan, Vasile Gliga, Laurențiu Nistor, Doina Fedorovici, Dragoș Benea, Dan Nica, Gabriela Firea și Gabriel Mutu.

Congresul va avea loc în februarie

Nu a fost preluată conducerea prin forță. A fost un gest de normalitate al doamnei președinte, am ajuns la concluzia că trebuie resetat partidul.

Noi am respectat statutul: când tot BPN a demisionat, conducerea a fost dizolvată. Foarte mulți colegi din teritoriu au spus să își depună demisiile și să facă alegeri la ei în județ.

Nu cred că în noaptea asta trebuie să luăm decizii privind schimbarea numelui partidului

Dl Oprea nu este membru PSD și nu va fi cât voi fi eu președinte al partidului

Paul Stănescu:

PSD a dat dovadă de maturitate, că să conduci un partid este un sport de echipă.

Ca oameni am avut o relație extraordinar de bună cu dna Dăncilă și sper să rămânem aceiași buni prieteni

Vom sta de vorbă cu fiecare organizație în parte, să facem o analiză cu fiecare în parte

Porțile partidului sunt deschise, îi așteptăm cu drag pe tineri și intelectuali

Ora 00.06: Președinte interimar al partidului a devenit Marcel Ciolacu, iar secretar general a fost desemnat Paul Stănescu. ”În conducerea interimară au fost cooptați președinții organizațiilor câștigătoare și reprezentanții regiunilor. Este o soluție de moment care va duce la organizarea unui Congres cu misiunea de a stabili conducerea partidului”, a declarat Dumitru Buzatu, președintele PSD Vaslui

Ora 23.57: Viorica Dăncilă și-a dat demisia de la conducerea PSD. Viorica Dăncilă va prelua funcția de președintă a organizației de femei a partidului.

Ora 22.14: Mihai Fifor a demisionat din funcția de secretar general al partidului. Prima dată când și-a anunțat astăzi demisia a fost printr-o postare pe Facebook, pe care ulterior a șters-o.

Ora 21.19 Și Carmen Dan și-a anunțat demisia din conducerea partidului.

Ora 20:53 Claudiu Manda, liderul organizației Dolj, și-a anunțat și el demisia din funcția de vicepreședinte al partidului.

Ora 20:42 Lia Olguța Vasilescu, șefa de campanie a PSD la alegerile prezidențiale, a cerut demisia Vioricăi Dăncilă de la conducerea partidului.

Ora 19:50 Cel mai vocal în ședința CEx este liderul PSD Vrancea, Marian Oprișan. Acesta a anunțat că își dă demisia din functia de vicepreședinte. Este nemulțumit de modul în care a acționat conducerea partidului în ultima perioadă, susțin surse din partid pentru G4Media.

Ora 19:35 – Ședința a început fără ca Viorica Dăncilă să anunțe dacă a luat vreo decizie și a intrat direct în dezbateri. Potrivit surselor G4Media, șefa PSD a spus că vrea ca fiecare președinte de organizație să ia cuvântul și să spună punctul de vedere.

Aceleași surse au mai precizat că Marian Oprișan a cerut ca cei care nu sunt membri CEx să iasă din sala de ședințe. În acel moment a plecat Codrin Ștefănescu.

Ora 18:18 – Gabriela Firea:

trebuie să avem grijă ca după ședința de azi echipa noastră să rămână unită, partidul să nu aibă de suferit, să nu ne împărțim în două sau trei echipe pentru că ne-ar fragiliza. Trebuie să rămânem uniți la bine și la greu

trebuie să ne reformăm, dar o reformă reală

nu am participat la nicio întâlnire înaintea CEX-ului

nu mă dezic de punctul meu de vedere, îl voi exprima și în CEX. Trebuie să aducem oameni noi, oameni de valoare

am auzit că dacă actuala conducere nu demisionează, există posibilitatea ca cineva să propună demnisia vicepreședinților în bloc. Sunt colegi care achiesează pe această variantă

eu vreau să respectăm statutul, să organizăm un copngres cât mai rapid. Orice conducere statutară trebuie să se aleagă în fața delegaților

pentru o poziție interimară nu voi candida, pentru congres analizez. Nu vânez funcții, nu vânez privilegii. Congresul să aibă loc cât mai repede, orice zi de întârziere nu face bine partidului

am discutat aseară cu dna Dăncilă. Am discutat și cu dl Ciolacu

din punctul meu de vedere trebuie să ne reformăm, avem nevoie de aer proaspăt.

eu nu am votat ca Gabriel Oprea să intre în CEX, din punctul meu de vedere, statutar, el nu este membru în conducerea PSD

ne dorim reformarea, ne dorim revenirea la electoratul nostru de bază.

Ora 18:13 – Marcel Ciolacu a evitat să facă declaraţii cu privire la ceea ce ar trebui să se întâmple în PSD după eşecul de la alegerile prezidenţiale, el spunând că nu nu poate cere ”demisia cuiva”.

„Nu comentez ce spun colegii mei. Demisia este un act unilateral. Eu nu sunt în măsură să iau. (…) Nu pot cere demisia cuiva”, a afirmat Ciolacu.

Întrebat de ce s-a răzgândit Viorica Dăncilă în condiţiile în care i-a transmis că îşi va depune mandatul Ciolacu a răspuns: „Nu cunosc”.

Acesta a evitat să facă alte declaraţii, spunând că va face acest lucru după Comitetul Executiv.

Ora 18:06 – Eugen Teodorovici:

dna Dăncilă este președintele partidului, știe ce are de făcut.

am spus clar că nu îmi dau demisia. În viață îmi place concurența și competiția.

nu demisionez pentru că am fost votat în congres și ar fi o lipsă de respect față de acel vot. Trebuie să respectăm ceea ce am votat în congres, adică statutul

congres trebuie făcut cât mai repede, dar ținând cont de niște etape

i-am spus Vioricăi Dăncilă punctul meu de vedere

nu am apucat să discut cu Ciolacu. Când am ajuns eu, el pleca. Nu se poate vinde un vot pe care l-ai primit, PSD nu este de vânzare

nu exclud nimic în viață în afară de încălcarea unor principii. În politică trebuie să existe caracter și principii

eșecul PSD duce la eșecul țării

Ora 17:45 – Niculae Bădălău, la sosirea la sediul partidului:

Eu am spus că o echipă responsabilă își asumă rezultatele. Așa cum își asumă victoria, își asumă înfrângerea. Demisia e unilaterală. După demisie ar trebui un congres cât mai rapid.

Avem un președinte executiv și, conform statutului, el asigură șefia partidului până la congres. Trebuie să ținem partidul, avem o responsabilitate față de milioanele de oameni care ne-au sprijinit. Trebuie să facem o analiză.

Nu se întâmplă nimic dacă Dăncilă nu demisionează. CEX-ul, cu 16 voturi, are dreptul să convoace congresul. Un congres e foarte binevenit. Trebuie să facem un congres nu pentru cine, ci pentru ce. Trebuie să venim cu un proiect.

Ora 17:35 – Codrin Ștefănescu

Viorica Dăncilă a muncit foarte mult în această campanie, a fost o femeie foarte curajoasă și hotărâtă, a fost aproape în fiecare filialaă, s-a bătut mult alături de colegii din toată țara. Bilanțul nu e așa negru cum se vede, în condițiile în care au fost toți impotriva noastră. Viorica Dăncilă și-a făcut datoria pe deplin. Fiecare a facut tot ce e posibil ppentru a obtine cel mai bun scor

Cred că azi toți colegii vor înțelege că trebuie să respectăm statutul și să organizăm un congres extraordinar. Sper ca dna Viorica Dăncilă, ca președinte al partidului, să conducă această discuție cu calm

Update 7, ora 17.45: Secretarul general adjunct al PSD, Codrin Ștefănescu, a declarat, la sosirea la CEX, că Viorica Dăncilă a muncit foarte mult, a fost o femeie foarte curajoasă și hotărâtă, iar bilanțul alegerilor prezidențiale „nu e așa negru cum se vede”. El a susținut că trebuie respectat Statutul PSD, potrivit căruia doar Congresul poate alege o nouă conducere (detalii aici).

Update 6: Liderul PSD Bihor, Ioan Mang, la sosirea la sediul PSD pentru ședința CEX: „Demisia e un act unilateral. Daca isi da demisia, mergem pe o cale, daca nu, nu. Vrem unitate si consens si mergem mai departe. Marcel Ciolacu detine a treia functie in stat”.

Update 5: Teodorovici a convins-o pe Viorica Dăncilă să nu demisioneze de la conducerea partidului, spun sursele G4Media.ro. El a avut discuții și cu oamenii din grupul lui Marcel Ciolacu. Potrivit unor surse care au participat la discuții, Teodorovici a invocat articolul 109 din statut, care prevede că doar Congresul PSD poate alege conducerea centrală a partidului.

“Ne vedem în instanță dacă nu respectați statutul”, le-a spus Teodorovici oamenilor lui Ciolacu.

Update 3, ora 16.07: Eugen Teodorovici tocmai a ieșit din casa unde locuiește Viorica Dăncilă, au declarat sursele G4Media.ro.

Update 2: După lungi discuții despre o conducere interimară a partidului, liderii din jurul lui Marcel Ciolacu nu mai sunt siguri că Viorica Dancilă își va depune mandatul la ședinta CEx din această seară, susțin sursele G4Media.

Șefa PSD a avut discuții cu Eugen Teodorovici, cel care a renunțat să intre în jocul puciștilor Ciolacu-Stănescu. Președintele executiv al PSD își dorește să fie respectat statutul și el să fie cel care va conduce partidul până la congres.

“Am mai exclus noi din partid și fără să respectăm statutul”, ar fi avertizat Paul Stănescu în discuțiile cu greii din teritoriu, potrivit informațiilor G4Media.

Update 1: Marcel Ciolacu a fost din nou marți la Viorica Dăncilă, potrivit informațiilor G4Media. Șeful Camerei Deputaților a ținut să se vadă din nou cu președinta PSD ca să se asigure că aceasta își dă demisia în ședinta CEx, așa cum a promis ieri, și că nu a fost convinsă să renunțe la această decizie.

Gruparea anti-Dăncilă din PSD, condusă de Marcel Ciolacu și Paul Stănescu, continuă marți negocierile pentru a se asigura că Viorica Dăncilă își menține promisiunea de a demisiona de la șefia partidului, la Comitetul Executiv (CEX) din această seară și pentru a-i convinge pe ceilalți membri din conducere să își depună și ei demisiile.

Secretarul General al PSD, Mihai Fifor, a fost invitat și el la discuții de Marcel Ciolacu. Acesta a fost la Parlament în această dimineață, au relatat pentru G4Media.ro surse participante la întâlnire. Acesta le-a promis celor din grupul condus de șeful Camerei Deputaților că își va da demisia în ședința CEX din această seară, au declarat aceleași surse.

Deși Viorica Dăncilă a transmis luni că e dispusă să demisioneze de la șefia PSD, puciștii din partid se tem că Eugen Teodorovici și Mihai Fifor ar putea să o convingă să nu își depună mandatul.

Ciolacu le-a transmis liderilor locali că își asumă interimatul la conducerea PSD dacă Dăncilă pleacă, dar vrea susținerea organizațiilor pentru un mandat plin de președinte. El le-a transmis participanților la negocieri că cel mai bine ar fi ca partidul să aibă mai mulți președinți executivi, nu doar unul în persoana primarului general, Gabriela Firea.

Ședința Comitetului Executiv al PSD este convocată de la ora 18.30.

În același timp, gruparea anti-Dăncilă din PSD a discutat luni cu mai mulți lideri locali posibilitatea de face schimbări majore în partid, precum schimbarea numelui, a siglei cu trei trandafiri și a statutului, au declarat pentru G4Media.ro surse politice.

Pe de altă parte, mai mulți lideri PSD au cerut la discuțiile cu Marcel Ciolacu de luni și marți să le fie permisă readucerea în partid a foștilor premieri Mihai Tudose și Sorin Grindeanu, au declarat pentru G4Media.ro surse din partid.

Foto: Inquam Photos / Octav Ganea